## El secretari autonòmic de Transparència presidix el Consell de Participació Ciutadana de la Comunitat Valenciana

*** Santiago Lumbreras reconeix la labor “essencial” de la societat civil per a fer de la participació i l'associacionisme “mecanismes fonamentals que beneficien tots els ciutadans i ciutadanes”**

El secretari autonòmic de Relacions Institucionals i Transparència, Santiago Lumbreras, ha presidit la XIV sessió del Consell de Participació Ciutadana de la Comunitat Valenciana, una primera presa de contacte en la qual s’ha presentat el nou equip de govern i en la qual ha subratllat la importància de la col·laboració entre tots els agents implicats per a fer de la participació ciutadana “una ferramenta clau” que genere canvis en la societat valenciana.

Durant la reunió, el secretari autonòmic de Transparència, acompanyat del director general de Transparència i Participació, José Tárrega, ha traslladat algunes línies del pla de treball del Govern Valencià en matèria de participació per a la legislatura.

Entre estes línies, Santiago Lumbreras s’ha referit a la posada en marxa d’ajudes en matèria de participació orientades a municipis de menys de 20.000 habitants; el reforç de les línies de treball encaminades a l’impuls del moviment veïnal i associatiu, a més de fer de l’auditoria ciutadana un mecanisme generalitzat en l’Administració pública.

Al seu torn, Santiago Lumbreras ha reconegut la labor “essencial” de la societat civil per a fer de la participació i l’associacionisme “mecanismes fonamentals en el desenvolupament de propostes que beneficien a tots els ciutadans i ciutadanes”.

Durant la sessió, s’ha aprovat l’elecció dels membres del Consell de Participació que formaran part del jurat dels Premis Participa-Acció 2023, guardons que destaquen projectes executats a la Comunitat Valenciana per entitats locals, entitats ciutadanes, centres docents i ciutadania, que aporten valor i innovació en favor de la participació ciutadana i del foment de l’associacionisme.

El Consell de Participació Ciutadana de la Comunitat Valenciana està compost per representants de les diverses conselleries de la Generalitat, d’organitzacions institucionals de la Comunitat Valenciana i representants de la societat civil.

Fecha: 26/10/2023